Seun (4) sterf, meisie (5) in hospitaal ná hul in swembaddens belandArgieffoto ŉ Vierjarige seun is dood en ŉ vyfjarige meisie in die hospitaal opgeneem nadat albei kinders oor die langnaweek in twee afsonderlike gevalle in ŉ swembad beland het. Russel Meiring, ER24-woordvoerder, sê die seun is Maandagaand by sy huis in Helderkruin in die weste van Johannesburg dood verklaar. ŉ Familielid het die seun glo oomblikke vantevore in die swembad sien dryf en hom onmiddellik uit die water gehaal. Volgens Meiring het nooddienste omstreeks 19:35 by die huis aangekom waarna ŉ veiligheidswag reeds kardiopulmonêre resussitasie (KPR) op die seun begin toepas het. Hoewel nooddienste met gevorderde lewensondersteuningshulpmiddels ingegryp het, het die seun ná sowat 45 minute geen tekens van lewe getoon nie. In die tweede voorval, wat Sondagaand gebeur het, is Netcare se nooddiensspanne ook na ŉ huis in Mondeor in die suide van Johannesburg ontbied. Die meisie is glo ook in die swembad gevind, waarna mense op die toneel KPR begin toepas het. Paramedici het met hul aankoms op die toneel ingegryp, medikasie toegedien en haar op ŉ ventilator geplaas. Sy is per helikopter na die gespesialiseerde noodeenheid van ŉ hospitaal geneem vir dringende mediese sorg vanweë die ernstige aard van die voorval. Netcare het weer klem gelê op voorkomingsmaatreëls en bewustheid vir diegene met swembaddens tuis. Die maatskappy sê die aantal verdrinkingsgevalle verhoog dié tyd van die jaar en moedig ouers aan om meer waaksaam te wees. Netcare sê dit is veral ook belangrik om ŉ kursus in noodhulp en KPR-opleiding af te lê, veral as jy ŉ swembad tuis het.